গত ১৩ অক্টোবর জাতীয় ঐক্যফ্রন্টের আনুষ্ঠানিক আত্মপ্রকাশের দিন ৭ দফা দাবি ও ১১ দফা লক্ষ্য উপস্থাপন করা হয়। এই দাবি আদায়ের লক্ষ্যে গতকাল সিলেটে জনসভার আয়োজন করে ঐক্যফ্রন্ট। প্রথমে ২৩ অক্টোবর এই জনসভা করার কথা থাকলেও পুলিশের অনুমতি না পাওয়ায় একদিন পর শর্তসাপেক্ষে তা অনুষ্ঠিত হয়। পুলিশের ধরপাকড় ও নেতাকর্মীদের আসতে বাধা দেওয়ার অভিযোগের মধ্যে শেষ পর্যন্ত কঠোর নিরাপত্তার মধ্যে শান্তিপূর্ণভাবে এই জনসভা অনুষ্ঠিত হয়েছে। জনসভা শেষে নগরীর উপশহর থেকে বিএনপি চেয়ারপারসনের উপদেষ্টামণ্ডলীর সদস্য খন্দকার আবদুল মুক্তাদিরসহ বেশ কয়েকজনকে আটক করা হয়। আগের রাতে পুলিশ নগরী ও আশপাশের এলাকায় অভিযান চালিয়ে ৬৮ জনকে গ্রেফতার করে; যাদের মধ্যে বিএনপি-জামায়াতের অনেকে রয়েছেন।